>ΚΟΙΝΗ ΘΕΣΗ (ΕΚ) αριθ. 20/1999

που καθορίστηκε από το Συμβούλιο στις 14 Απριλίου 1999

για την έκδοση του κανονισμού (ΕΚ) αριθ. .../1999 του Συμβουλίου, της ..., σχετικά με το Ευρωπαϊκό Ταμείο Περιφερειακής Ανάπτυξης

(1999/C 134/01)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 130 Ε,

την πρόταση της Επιτροπής(1),

τη γνώμη της Οικονομικής και Κοινωνικής Επιτροπής(2),

τη γνώμη της Επιτροπής των Περιφερειών(3),

Αποφασίζοντας σύμφωνα με τη διαδικασία του άρθρου 189 Γ της συνθήκης(4),

Εκτιμώντας:

(1) ότι το άρθρο 130 Γ της συνθήκης προβλέπει ότι το Ευρωπαϊκό Ταμείο Περιφερειακής Ανάπτυξης (ΕΤΠΑ) συμβάλλει στη διόρθωση των κυριοτέρων περιφερειακών ανισοτήτων στην Κοινότητα· ότι, κατ' αυτόν τον τρόπο, το ΕΤΠΑ συμβάλλει στη μείωση της απόκλισης μεταξύ των επιπέδων ανάπτυξης των διαφόρων περιφερειών και στη μείωση της καθυστέρησης που παρουσιάζουν οι μειονεκτικές περιφέρειες ή νήσοι, συμπεριλαμβανομένων των αγροτικών περιοχών·

(2) ότι ο κανονισμός (ΕΚ) αριθ. .../1999, περί των γενικών διατάξεων για τα διαρθρωτικά ταμεία(5) ορίζει στο άρθρο 2 παράγραφος 2 ότι η κύρια αποστολή του ΕΤΠΑ είναι η στήριξη των στόχων αριθ. 1 και αριθ. 2 που προβλέπονται στο άρθρο 1 πρώτο εδάφιο σημεία 1 και 2 του εν λόγω κανονισμού (εφεξής καλούμενοι στόχοι αριθ. 1 και αριθ. 2)· ότι τα άρθρα 20 και 21 του ίδιου κανονισμού ορίζουν ότι το ΕΤΠΑ συμβάλλει στη χρηματοδότηση της διασυνοριακής, διακρατικής και διαπεριφερειακής συνεργασίας δυνάμει των κοινοτικών πρωτοβουλιών· ότι τα άρθρα 22 και 23 του εν λόγω κανονισμόυ ορίζουν ότι το ΕΤΠΑ στηρίζει τις καινοτόμες δράσεις σε κοινοτικό επίπεδο καθώς και μέτρα τεχνικής βοήθειας·

(3) ότι οι κοινές διατάξεις των διαρθρωτικών ταμείων ορίζονται από τον κανονισμό (ΕΚ) αριθ. .../1999· ότι είναι σκόπιμο να διευκρινισθεί η φύση των μέτρων που είναι δυνατόν να χρηματοδοτούνται από το ΕΤΠΑ δυνάμει των στόχων αριθ. 1 και αριθ. 2, των κοινοτικών πρωτοβουλιών και των καινοτόμων δράσεων·

(4) ότι είναι σκόπιμο να διευκρινισθεί η συμβολή του ΕΤΠΑ, στο πλαίσιο της αποστολής του για την περιφερειακή ανάπτυξη, στην αρμονική, ισόρροπη καιαειφόρο ανάπτυξη των οικονομικών δραστηριοτήτων, στην επίτευξη υψηλού βαθμού ανταγωνιστικότητας, στην επίτευξη υψηλού επιπέδου απασχόλησης, στην ισότητα ανδρών και γυναικών και στην επίτευξη υψηλού επιπέδου προστασίας και βελτίωσης του περιβάλλοντος·

(5) ότι οι παρεμβάσεις του ΕΤΠΑ πρέπει να εντάσσονται στο πλαίσιο μιας συνολικής και ολοκληρωμένης στρατηγικής για την αειφόρο ανάπτυξη και να εξασφαλίζουν αποτελέσματα συνεργίας με τις παρεμβάσεις των λοιπών διαρθρωτικών ταμείων·

(6) ότι, στο πλαίσιο της αποστολής του, είναι σκόπιμο το ΕΤΠΑ να υποστηρίζει το παραγωγικό περιβάλλον και την ανταγωνιστικότητα των επιχειρήσεων, ιδίως των μικρών και μεσαίων· την τοπική οικονομική ανάπτυξη και την ανάπτυξη της απασχόλησης, συμπεριλαμβανομένης της απασχόλησης στον πολιτιστικό και τουριστικό τομέα, στο μέτρο που αυτοί συμβάλλουν στη δημιουργία σταθερών θέσεων απασχόλησης· την έρευνα και την τεχνολογική ανάπτυξη· την ανάπτυξη των τοπικών, περιφερειακών και διευρωπαϊκών δικτύων, συμπεριλαμβανομένης της κατάλληλης πρόσβασης στα εν λόγω δίκτυα, στους τομείς υποδομής των μεταφορών, των τηλεπικοινωνιών και της ενέργειας· την προστασία και τη βελτίωση του περιβάλλοντος λαμβάνοντας υπόψη τις αρχές της προφύλαξης και της προληπτικής δράσης, της επανόρθωσης - κατά προτεραιότητα στην πηγή τους - των επιβλαβών για το περιβάλλον ενεργειών, και την αρχή "ο ρυπαίνων πληρώνει", ευνοώντας ταυτόχρονα τη μη ρυπαίνουσα και αποτελεσματική χρήση της ενέργειας και την ανάπτυξη των ανανεώσιμων πηγών ενέργειας και την ισότητα ανδρών και γυναικών όσον αφορά την απασχόληση·

(7) ότι το ΕΤΠΑ οφείλει να διαδραματίζει ιδιαίτερο ρόλο υπέρ της τοπικής οικονομικής ανάπτυξης, στο πλαίσιο της βελτίωσης του πλαισίου ζωής και της χωροταξικής ανάπτυξης, ιδίως μέσω της προώθησης των τοπικών συμφωνιών για την απασχόληση και των νέων πηγών θέσεων απασχόλησης·

(8) ότι το ΕΤΠΑ θα πρέπει να στηρίζει, στο πλαίσιο της αποστολής του, τις επενδύσεις για την αποκατάσταση των εγκαταλειμμένων ζωνών, με την προοπτική τοπικής, αγροτικής ή αστικής οικονομικής ανάπτυξης·

(9) ότι τα μέτρα κοινοτικού ενδιαφέροντος που λαμβάνονται με πρωτοβουλία της Επιτροπής διαδραματίζουν σημαντικό ρόλο στο πλαίσιο της επίτευξης των γενικών στόχων των κοινοτικών διαρθρωτικών δράσεων που ορίζονται στο άρθρο 1 του κανονισμού (ΕΚ) αριθ. .../1999· ότι, προς το σκοπό αυτό, λαμβάνοντας υπόψη την κοινοτική προστιθέμενη αξία, έχει ιδιαίτερη σημασία το ΕΤΠΑ να εξακολουθήσει να προωθεί τη διασυνοριακή, διακρατική και διαπεριφερειακή συνεργασία, συμπεριλαμβανομένης της συνεργασίας με περιφέρειες ευρισκόμενες στα εξωτερικά σύνορα της Ένωσης κατά την έννοια της συνθήκης, με μειονεκτικές νήσους, καθώς και τη συνεργασία με τις πολύ απομακρυσμένες περιφέρειες λόγω των ιδιαίτερων χαρακτηριστικών και περιοριστικών παραγόντων που αντιμετωπίζουν οι περιφέρειες αυτές· ότι, στο πλαίσιο της συνεργασίας αυτής, η αρμονική, ισόρροπη και αειφόρος ανάπτυξη του συνόλου του κοινοτικού χώρου συμβάλλει στις ενέργειες υπέρ της οικονομικής και κοινωνικής συνοχής· ότι είναι σκόπιμο να συνεχισθεί και να ενισχυθεί η συμβολή του ΕΤΠΑ σε μία ανάπτυξη αυτής της μορφής·

(10) ότι είναι σκόπιμο να καθοριστούν οι αρμοδιότητες για την έκδοση των εκτελεστικών διατάξεων και να προβλεφθούν ορισμένες μεταβατικές διατάξεις·

(11) ότι θα πρέπει να καταργηθεί ο κανονισμός (ΕΟΚ) αριθ. 4254/88 του Συμβουλίου, της 19ης Δεκεμβρίου 1988, για τις διατάξεις εφαρμογής του κανονισμού (ΕΟΚ) αριθ. 2052/88 όσον αφορά το Ευρωπαϊκό Ταμείο Περιφερειακής Ανάπτυξης(6),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Αποστολή

Κατ' εφαρμογή του άρθρου 130 Γ της συνθήκης και του κανονισμού (ΕΚ) αριθ. .../1999, το Ευρωπαϊκό Ταμείο Περιφερειακής Ανάπτυξης (ΕΤΠΑ) συμμετέχει στη χρηματοδότηση παρεμβάσεων, όπως αυτές ορίζονται στο άρθρο 9 του εν λόγω κανονισμού, με σκοπό την προώθηση της οικονομικής και κοινωνικής συνοχής μέσω της διόρθωσης των κύριων περιφερειακών ανισοτήτων και μέσω της συμμετοχής στην ανάπτυξη και την ανασυγκρότηση των περιφερειών.

Προς το σκοπό αυτό, το ΕΤΠΑ συμβάλλει επίσης στην προώθηση της αειφόρου ανάπτυξης και στη δημιουργία σταθερών θέσεων απασχόλησης.

Άρθρο 2

Πεδίο εφαρμογής

1. Στο πλαίσιο της αποστολής του, όπως ορίζεται στο άρθρο 1, το ΕΤΠΑ συμμετέχει στη χρηματοδότηση:

α) παραγωγικών επενδύσεων οι οποίες επιτρέπουν τη δημιουργία ή τη διατήρηση σταθερών θέσεων απασχόλησης·

β) επενδύσεων σε υποδομές:

i) οι οποίες, στις περιοχές που καθορίζονται στο στόχο αριθ. 1, συμβάλλουν στην αύξηση του οικονομικού δυναμικού, στην ανάπτυξη, στη διαρθρωτική αναπροσαρμογή και στη δημιουργία ή διατήρηση σταθερών θέσεων απασχόλησης στις περιφέρειες αυτές, συμπεριλαμβανομένων των επενδύσεων που συμβάλλουν στη δημιουργία και ανάπτυξη των διευρωπαϊκών δικτύων στους τομείς των μεταφορών, των τηλεπικοινωνιών και της ενέργειας,

ii) οι οποίες, στις περιφέρειες ή περιοχές που καλύπτονται από τους στόχους αριθ. 1 και αριθ. 2 ή στην κοινοτική πρωτοβουλία που προβλέπεται στο άρθρο 20 παράγραφος 1 στοιχείο α) του κανονισμού (ΕΚ) αριθ. .../1999, αφορούν τη διαφοροποίηση των δραστηριοτήτων σε οικονομικές περιοχές και βιομηχανικές ζώνες που πλήττονται από μαρασμό, την ανάπλαση υποβαθμισμένων αστικών περιοχών καθώς και την αναζωογόνηση και την άρση της απομόνωσης των αγροτικών περιοχών και των περιοχών οι οποίες εξαρτώνται από την αλιεία· τις επενδύσεις σε υποδομές των οποίων ο εκσυγχρονισμός ή η διευθέτηση αποτελούν προϋπόθεση της δημιουργίας ή της ανάπτυξης των οικονομικών δραστηριοτήτων οι οποίες συνεπάγονται τη δημιουργία θέσεων απασχόλησης, συμπεριλαμβανομένων των διασυνδέσεων με υποδομές που αποτελούν προϋπόθεση για την ανάπτυξη αυτών των δραστηριοτήτων·

γ) της ανάπτυξης του ενδογενούς δυναμικού, μέσω μέτρων ενθάρρυνσης και στήριξης των πρωτοβουλιών τοπικής ανάπτυξης και απασχόλησης καθώς και των δραστηριοτήτων των μικρών και μεσούων επιχειρήσεων, στα οποία περιλαμβάνονται ειδικότερα:

i) οι ενισχύσεις στις υπηρεσίες που παρέχονται στις επιχειρήσεις, ιδίως στους τομείς της διαχείρισης, των μελετών και ερευνών της αγοράς, καθώς και των υπηρεσιών οι οποίες παρέχονται από κοινού σε περισσότερες επιχειρήσεις,

ii) η χρηματοδότηση της μεταφοράς τεχνολογίας, στην οποία περιλαμβάνεται ιδίως η συγκέντρωση, η διάδοση πληροφοριών, η κοινή οργάνωση μεταξύ επιχειρήσεων και ερευνητικών εγκαταστάσεων και η χρηματοδότηση της εφαρμογής καινοτομιών στις επιχειρήσεις,

iii) η βελτίωση της πρόσβασης των επιχειρήσεων στις δυνατότητες χρηματοδότησης και δανεισμού, μέσω της δημιουργίας και ανάπτυξης των κατάλληλων χρηματοδοτικών μέσων όπως αυτά που προβλέπονται στο άρθρο 28 του κανονισμού (ΕΚ) αριθ. .../1999,

iv) οι άμεσες ενισχύσεις στις επενδύσεις, όπως αυτές ορίζονται στο άρθρο 28 παράγραφος 3 του κανονισμού (ΕΚ) αριθ. .../1999, στις περιπτώσεις που δεν προβλέπεται καθεστώς ενισχύσεων,

v) η κατασκευή υποδομών με διαστάσεις κατάλληλες για την τοπική ανάπτυξη και την ανάπτυξη της απασχόλησης,

vi) οι ενισχύσεις στις δομές παροχής εκ του σύνεγγυς υπηρεσιών, με σκοπό τη δημιουργία νέων θέσεων απασχόλησης, εξαιρουμένων των μέτρων που χρηματοδοτούνται από το Ευρωπαϊκό Κοινωνικό Ταμείο (ΕΚΤ)·

δ) μέτρων τεχνικής βοήθειας όπως προβλέπονται στο άρθρο 2 παράγραφος 4 δεύτερο εδάφιο του κανονισμού (ΕΚ) αριθ. .../1999·

Στις περιφέρειες που καλύπτονται από το στόχο αριθ. 1, το ΕΤΠΑ δύναται να συμμετέχει στη χρηματοδότηση των επενδύσεων στον τομέα της εκπαίδευσης και της υγείας, συμβάλλοντας κατ' αυτόν τον τρόπο στη διαρθρωτική τους αναπροσαρμογή.

2. Κατ' εφαρμογή της παραγράφου 1, η χρηματοδοτική συμμετοχή του ΕΤΠΑ στηρίζει, π.χ., τους ακόλουθους τομείς:

α) το παραγωγικό περιβάλλον, ιδίως για την ανάπτυξη της ανταγωνιστικότητας και των βιώσιμων επενδύσεων των επιχειρήσεων, ιδίως των μικρών και μεσαίων, καθώς και την ανάπτυξη της ελκυστικότητας των περιφερειών, ιδίως μέσω της αναβάθμισης του επιπέδου του εξοπλισμού τους σε υποδομές·

β) την έρευνα και την τεχνολογική ανάπτυξη, με σκοπό την προώθηση της εφαρμογής των νέων τεχνολογιών και της καινοτομίας ή την ενίσχυση των ικανοτήτων έρευνας και τεχνολογικής ανάπτυξης που συμβάλλουν στην περιφερειακή ανάπτυξη·

γ) την ανάπτυξη της κοινωνίας των πληροφοριών·

δ) την προστασία και τη βελτίωση του περιβάλλοντος, λαμβάνοντας ιδίως υπόψη τις γενικές αρχές της προφύλαξης και της προληπτικής δράσης προς υποστήριξη της οικονομικής ανάπτυξης, της μη ρυπαίνουσας καιαποτελεσματικής χρήσης ενέργειας και της ανάπτυξης ανανεώσιμων πηγών ενέργειας·

ε) την ισότητα ανδρών και γυναικών όσον αφορά την απασχόληση, ιδίως μέσω της δημιουργίας επιχειρήσεων και υποδομών ή υπηρεσιών που παρέχουν τη δυνατότητα αρμονικού συνδυασμού της οικογενειακής και επαγγελματικής ζωής·

στ) τη διασυνοριακή, διακρατική και διαπεριφερειακή συνεργασία στον τομέα της αειφόρου περιφερειακής και τοπικής ανάπτυξης.

Άρθρο 3

Κοινοτική πρωτοβουλία

1. Κατ' εφαρμογή του άρθρου 20 του κανονισμού (ΕΚ) αριθ. .../1999, το ΕΤΠΑ συμβάλλει, σύμφωνα με το άρθρο 21 του εν λόγω κανονισμού, στην εφαρμογή της κοινοτικής πρωτοβουλίας στον τομέα της διασυνοριακής, διακρατικής και διαπεριφερειακής συνεργασίας που αποσκοπεί να δώσει ώθηση στην αρμονική, ισόρροπη και αειφόρο ανάπτυξη όλου του κοινοτικού χώρου (Interreg).

2. Σύμφωνα με το άρθρο 21 παράγραφος 2 του κανονισμού (ΕΚ) αριθ. .../1999, το αναφερόμενο στην παράγραφο 1 του παρόντος άρθρου πεδίο εφαρμογής διευρύνεται με την απόφαση συμμετοχής των ταμείων σε μέτρα τα οποία είναι δυνατό να χρηματοδοτούνται δυνάμει των κανονισμών (ΕΚ) αριθ. .../1999(7), (ΕΚ) αριθ. .../1999(8) και (ΕΚ) αριθ. .../1999(9) ούτως ώστε να εφαρμοσθούν όλα τα μέτρα που προβλέπονται από το σχετικό πρόγραμμα κοινοτικής πρωτοβουλίας.

Άρθρο 4

Καινοτόμες δράσεις

1. Σύμφωνα με το άρθρο 22 παράγραφος 1 του κανονισμού (ΕΚ) αριθ. .../1999, το ΕΤΠΑ μπορεί να συμμετέχει στη χρηματοδότηση:

α) μελετών, με πρωτοβουλία της Επιτροπής, που αποσκοπούν στην ανάλυση και τον εντοπισμό των προβλημάτων και λύσεων που έχουν σχέση με την περιφερειακή ανάπτυξη, ιδίως όσον αφορά την αρμονική, ισόρροπη και αειφόρο ανάπτυξη του συνόλου του κοινοτικού χώρου, συμπεριλαμβανομένου του σχεδίου ανάπτυξης του κοινοτικού χώρου·

β) πιλοτικών σχεδίων με τα οποία ανιχνεύονται ή προτείνονται νέες λύσεις επί θεμάτων περιφερειακής και τοπικής ανάπτυξης, με στόχο τη μεταφορά των λύσεων αυτών, μετά το στάδιο της επίδειξης, στις παρεμβάσεις·

γ) ανταλλαγών καινοτόμων εμπειριών που έχουν ως στόχο να προβάλουν και να μεταφέρουν την πείρα που αποκτάται στον τομέα της περιφερειακής ή τοπικής ανάπτυξης.

2. Σύμφωνα με το άρθρο 22 παράγραφος 2 του κανονισμού (ΕΚ) αριθ. .../1999, το αναφερόμενο στην παράγραφο 1 του παρόντος άρθρου πεδίο εφαρμογής διευρύνεται με την απόφαση συμμετοχής των ταμείων σε μέτρα τα οποία είναι δυνατόν να χρηματοδοτούνται δυνάμει των κανονισμών (ΕΚ) αριθ. .../1999, (ΕΚ) αρίθ .../1999 και (ΕΚ) αριθ. .../1999, ούτως ώστε να εφαρμοσθούν όλα τα μέτρα που προβλέπονται από το εν λόγω πιλοτικό σχέδιο.

Άρθρο 5

Λεπτομέρειες εφαρμογής

Κάθε λεπτομέρεια εφαρμογής του παρόντος κανονισμού θεσπίζεται από την Επιτροπή σύμφωνα με τη διαδικασία του άρθρου 53 του κανονισμού (ΕΚ) αριθ. .../1999.

Άρθρο 6

Κατάργηση κανονισμού

Ο κανονισμός (ΕΟΚ) αριθ. 4254/88 καταργείται από την 1η Ιανουαρίου 2000.

Οι παραπομπές στον καταργούμενο κανονισμό νοούνται ως παραπομπές στον παρόντα κανονισμό.

Άρθρο 7

Ρήτρα επανεξέτασης

Κατόπιν προτάσεως της Επιτροπής, το Συμβούλιο επανεξετάζει τον παρόντα κανονισμό το αργότερο στις 31 Δεκεμβρίου 2006.

Το Συμβούλιο αποφασίζει σχετικά με την πρόταση αυτή με τη διαδικασία του άρθρου 130 Ε της συνθήκης.

Άρθρο 8

Μεταβατικές διατάξεις

Οι μεταβατικές διατάξεις που προβλέπονται στο άρθρο 52 του κανονισμού (ΕΚ) αριθ. .../1999 εφαρμόζονται mutatis mutandis στον παρόντα κανονισμό.

Άρθρο 9

Έναρξη ισχύος

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

...

Για το Συμβούλιο

Ο Πρόεδρος

(1) ΕΕ C 176 της 9.6.1998, σ. 35 και ΕΕ C 52 της 23.2.1999, σ. 12.

(2) ΕΕ C 407 της 28.12.1998, σ. 74.

(3) ΕΕ C 51 της 22.2.1999, σ. 1.

(4) Γνώμη του Ευρωπαϊκού Κοινοβουλίου της 19ης Νοεμβρίου 1998 (ΕΕ C 379 της 7.12.1998, σ. 178), κοινή θέση του Συμβουλίου της 14ης Απριλίου 1999 και απόφαση του Ευρωπαϊκού Κοινοβουλίου της ... (δεν δημοσιεύθηκε ακόμα στην Επίσημη Εφημερίδα)

(5) ΕΕ L ....

(6) ΕΕ L 374 της 31.12.1988, σ. 15· κανονισμός όπως τροποποιήθηκε τελευταία από τον κανονισμό (ΕΟΚ) αριθ. 2083/93 (ΕΕ L 193 της 31.7.1993, σ. 34).

(7) Κανονισμός (ΕΚ) αριθ. .../1999 του Συμβουλίου, της ..., σχετικά με το Ευρωπαϊκό Κοινωνικό Ταμείο (ΕΕ L ...).

(8) Κανονισμός (ΕΚ) αριθ. .../1999 του Συμβουλίου, της ..., για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) (ΕΕ L ...).

(9) Κανονισμός (ΕΚ) αριθ. .../1999 του Συμβουλίου, της ..., σχετικά με τις διαρθρωτικές ενέργειες στον τομέα της αλιείας (ΕΕ L ...).

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

1. Στις 20 Μαρτίου 1998, η Επιτροπή υπέβαλε στο Συμβούλιο την πρόταση κανονισμού σχετικά με το Ευρωπαϊκό Ταμείο Περιφερειακής Ανάπτυξης, η οποία βασίζεται στο άρθρο 130 Γ της συνθήκης ΕΚ.

Η Οικονομική και Κοινωνική Επιτροπή και η Επιτροπή των Περιφερειών διατύπωσαν τις γνώμες τους στις 10 Σεπτεμβρίου και στις 18 Νοεμβρίου 1998 αντίστοιχα.

Το Ευρωπαϊκό Κοινοβούλιο διατύπωσε τη γνώμη του, σε πρώτη ανάγνωση, στις 19 Νοεμβρίου 1998.

Ύστερα από τη γνώμη του Ευρωπαϊκού Κοινοβουλίου, η Επιτροπή υπέβαλε τροποποιημένη πρόταση στις 21 Ιανουαρίου 1999.

2. Στις 14 Απριλίου 1999, το Συμβούλιο καθόρισε την κοινή του θέση σύμφωνα με το άρθρο 189 Γ της συνθήκης.

II. ΣΤΟΧΟΣ

Το παρόν σχέδιο κανονισμού αποσκοπεί στον προσδιορισμό της φύσης των μέτρων που μπορούν να χρηματοδοτηθούν από το Ευρωπαϊκό Ταμείο Περιφερειακής Ανάπτυξης.

III. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

1. Γενικές παρατηρήσεις

Η κοινή θέση του Συμβουλίου είναι σύμφωνη με τη λογική που διέπει το σύνολο της αναμόρφωσης των διαρθρωτικών ταμείων. Δεδομένου ότι εγγράφεται στα πλαίσια του κανονισμού (ΕΚ) αριθ. .../1999 σχετικά με τις γενικές διατάξεις των διαρθρωτικών ταμείων, η κοινή θέση περιορίζεται στους ειδικούς κανόνες για το ΕΤΠΑ και κυρίως στο πεδίο εφαρμογής του.

Το ΕΤΠΑ, στα πλαίσια της αποστολής του, θα πρέπει να συνεχίσει να συμμετέχει σε τέσσερις κατηγορίες χρηματοδότησης: στη χρηματοδότηση παραγωγικών επενδύσεων, στη χρηματοδότηση διαφοροποιημένων επενδύσεων σε υποδομές ανάλογα με την κατηγορία των περιοχών, στη στήριξη της ανάπτυξης του ενδογενούς δυναμικού, καθώς και στις καινοτόμες δράσεις και τα μέτρα τεχνικής βοήθειας.

Η κοινή θέση αναφέρει εξάλλου, ως παραδείγματα, ορισμένους τομείς στήριξης εκ μέρους του Ταμείου: το παραγωγικό περιβάλλον, την έρευνα και τεχνολογική ανάπτυξη, την ανάπτυξη της κοινωνίας των πληροφοριών, την προστασία και τη βελτίωση του περιβάλλοντος, την ισότητα ανδρών και γυναικών όσον αφορά την απασχόληση, και τη διακρατική, διασυνοριακή και διαπεριφερειακή συνεργασία στον τομέα της περιφερειακής ανάπτυξης.

Η κοινή θέση του Συμβουλίου, εκτός από λίγες περιπτώσεις συντακτικών βελτιώσεων, ακολουθεί εξ ολοκλήρου την τροποποιημένη πρόταση της Επιτροπής. Το Συμβούλιο επομένως δέχτηκε όλες τις τροπολογίες του Ευρωπαϊκού Κοινοβουλίου που ενσωμάτωσε η Επιτροπή στην τροποποιημένη πρότασή της. Πρόκειται για τις τροπολογίες αριθ. 3, 5, 7, 19, 21, 23, 25, 26, 35 και 58 και, εν μέρει, για τις τροπολογίες αριθ. 4, 11, 13, 34, 53 και 39.

Εξάλλου, το Συμβούλιο δέχτηκε εν μέρει δύο τροπολογίες του Ευρωπαϊκού Κοινοβουλίου τις οποίες είχε απορρίψει η Επιτροπή, τις τροπολογίες αριθ. 11 και 15.

Το Συμβούλιο δεν δέχτηκε τις τροπολογίες αριθ. 9, 10, 28, 29, 32, 33 και 37 οι οποίες δεν είχαν υιοθετηθεί στην τροποποιημένη πρόταση της Επιτροπής.

Επίσης δεν έγιναν δεκτές, ούτε από των Επιτροπή ούτε από το Συμβούλιο, οι τροπολογίες αριθ. 2, 8, 12, 14, 16, 17, 18, 20, 22, 24, 27, 30, 31 και 36 των οποίων το περιεχόμενο ήδη καλύπτεται κατ' ουσίαν από γενικότερες ή διαφορετικές διατυπώσεις που υπάρχουν στο κείμενο της κοινής θέσης.

2. Ανάλυση του κειμένου

Προοίμιο

Το Συμβούλιο ακολούθησε σχεδόν εξ ολοκλήρου την τροποποιημένη πρόταση της Επιτροπής και επομένως δέχτηκε, αν όχι κατά λέξη τουλάχιστον ως προς την ουσία τους, τις ακόλουθες τροπολογίες του Ευρωπαϊκού Κοινοβουλίου:

- στην αιτιολογική σκέψη 1 δέχτηκε κατ' ουσίαν το τελευταίο τμήμα των τροπολογιών αριθ. 58 και 11,

- στην αιτιολογική σκέψη 5 (νέα) δέχτηκε, με ελαφρώς διαφορετική διατύπωση, την τροπολογία αριθ. 5,

- στην αιτιολογική σκέψη 6 δέχτηκε κατ' ουσίαν, με διαφορετική διατύπωση, τις τροπολογίες αριθ. 4 (δεύτερο τμήμα) και 30 (τοπική οικονομική ανάπτυξη και ανάπτυξη της απασχόλησης), αριθ. 3 και 23 (τομείς του πολιτισμού και του τουρισμού και δημιουργία θέσεων απασχόλησης),

- στην αιτιολογική σκέψη 7 δέχτηκε κατ' ουσίαν τις τροπολογίες αριθ. 13, 16 και 19 μέσω της γενικότερης διατύπωσης "πηγές νέων θέσεων απασχόλησης",

- στην αιτιολογική σκέψη 9 δέχτηκε το πρώτο τμήμα της τροπολογίας αριθ. 58, με τη διατύπωση "το σύνολο του κοινοτικού χώρου", και τις τροπολογίες αριθ. 53, 7 και 11 (τελευταίο τμήμα) με διαφορετική διατύπωση.

Άρθρο 1 (αποστολή)

Το κείμενο αντιστοιχεί στην τροποποιημένη πρόταση της Επιτροπής.

Άρθρο 2 (πεδίο εφαρμογής)

Το άρθρο αυτό αντιστοιχεί, σχεδόν εξ ολοκλήρου, στην τροποποιημένη πρόταση της Επιτροπής.

Το Συμβούλιο δέχτηκε την τροπολογία αριθ. 11 όσον αφορά "τη δημιουργία ή διατήρηση σταθερών θέσεων απασχόλησης στις περιφέρειες αυτές ..." και την τροπολογία αριθ. 21.

Οι τροπολογίες αριθ. 25 και 26 επίσης υιοθετήθηκαν, ως προς το πνεύμα τους, στην παράγραφο 1 στοιχείο β) σημείο ii), με το κείμενο για τις υποδομές που "αφορούν τη διαφοροποίηση των δραστηριοτήτων σε οικονομικές περιοχές και βιομηχανικές ζώνες που πλήττονται από μαρασμό ...".

Η τροπολογία αριθ. 39 του Ευρωπαϊκού Κοινοβουλίου καλύπτεται από τη νέα διατύπωση της παραγράφου 2 στοιχείο ε).

Εξάλλου, το Συμβούλιο δέχτηκε τις ακόλοθες τροπολογίες που δεν είχε υιοθετήσει η Επιτροπή στην τροποποιημένη πρότασή της:

- το τμήμα της τροπολογίας αριθ. 11 που αναφέρεται στις "υποδομές τοπικής ανάπτυξης" το οποίο μετατέθηκε, για λόγους συνάφειας, στο στοιχείο γ) σημείο v) της παραγράφου 1 του άρθρου 2,

- το τμήμα της τροπολογίας αριθ. 15 που αναφέρεται στη "συνεργασία μεταξύ ερευνητικών φορέων και επιχειρήσεων" με την τροποποίηση της διατύπωσής του σε "κοινή οργάνωση μεταξύ επιχειρήσεων και ερευνητικών εγκαταστάσεων".

Άρθρο 3

Το Συμβούλιο ακολούθησε την τροποποιημένη πρόταση της Επιτροπής.

Άρθρο 4

Το Συμβούλιο ακολούθησε την τροποποιημένη πρόταση της Επιτροπής.

Το Συμβούλιο δέχτηκε ένα τμήμα της τροπολογίας αριθ. 34, προσθέτοντας στην "περιφερεική ανάπτυξη" και την "τοπική", καθώς και την τροπολογία αριθ. 35 του Ευρωπαϊκού Κοινοβουλίου.

Άρθρο 5

Το Συμβούλιο ακολούθησε την τροποποιημένη πρόταση της Επιτροπής.

Τα άρθρα 6, 7, 8 και 9 αντιστοιχούν στο κείμενο της πρότασης της Επιτροπής.